**Mugurul de vis**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cuprinde-mi, toamnă, visul într-un cântec

Purtat în vânt de frunze-ngălbenite

Ce-și mor dorințele și cad, grăbite,

Din ramul părăsit cu un descântec.

Îl du spre cer, spre norii ce-l așteaptă

Cu ochii înghețați și-l cred prea trist,

Ca o dorință scrisă-n acatist

De-un suflet ce-și dorește calea dreaptă.

Nu-l sprijini de ei, sunt reci, n-au viață

Destul cât să-nțeleagă visul meu!

De poți, îndreaptă-l către Dumnezeu

Ori spre a primăverii dimineață.

De va ajunge-acolo, din tristețe

Va zămisli noi muguri, încercând

Să înflorească fiecare gând,

Cerându-i puritatea să învețe.

De-l duci mai sus, pe treptele-nțelepte,

Fă-l cânt frumos, fă-l mugurul de vis

Ce-a vrut să fie frunză-n Paradis,

Dar n-a putut urca atâtea trepte.